Verdere terugslag vir kleuter wat as baba in hospitaal brand | Maroela Media
Juan Venter (5) en sy ma, Mariaan Pienaar.
Klein Juan Venter is maar vyf jaar oud en ten spyte van talle uitdagings wat hy in sy kort lewe teëgekom het, is daar van opgee by hom geen sprake nie.
Maroela Media het in 2014 oor Juan berig toe hy as pasgebore baba ernstige brandskade in die Bertha Goxwa-hospitaal in Germiston opgedoen het. Juan is op 18 Junie daardie jaar gebore en het die wonde onder 'n verwarmer in die hospitaal opgedoen.
Sy ma, Mariaan Pienaar (30), sê hy moes by geboorte ook aan 'n asemhalingsmasjien gekoppel word, maar dit het nie gebeur nie en dít het tot verdere komplikasies gelei.
Nóú het Pienaar en Juan se pa, Riaan Venter, nóg slegte nuus gekry: Juan is doof in sy linkeroor en hoewel daar 'n klein bietjie gehoor in sy regteroor is, bestaan die vrees dat hy dit óók gaan verloor.
Juan is 'n lewenslustige klein seuntjie wat al talle hindernisse moes oorkom.
"Hy praat byna glad nie en ons het in Desember verlede jaar besluit om hom vir gehoortoetse te neem. Dis die eerste keer dat ons gehoor het daar kom geen klank deur sy linkeroor nie," het Pienaar gesê.
Hy is vroeër vandeesmaand weer getoets en die vroeëre diagnose is bevestig.
"Dit is 'n groot skok vir 'n ma en pa. Hy is al deur so baie sedert geboorte."
Ma en seun was vandag (31 Januarie) by die Universiteit van Pretoria se gehoorkliniek, waar hulle met 'n oudioloog vergader het om die voor- en nadele van 'n kogleêre inplanting te bespreek. Dié inplantings word gewoonlik tussen geboorte en die ouderdom van vier gedoen, wat Juan net-net buite dié periode plaas. Hy is wel 'n geskikte kandidaat vir 'n inplanting, hoewel sy ouderdom teen hom tel.
Intussen gaan Juan vir 'n proeftydperk gehoorapparate in albei sy ore kry om te kyk of dit enigsins met sy gehoor kan help. Die regteroor, waarmee hy nog effens kan hoor, gaan waarskynlik permanent 'n gehoorapparaat kry. Sou Juan wél 'n kogleêre inplanting in sy linkeroor kry, is 'n gehoortoestel vir dié oortjie nie nodig nie.
Juan en sy pa, Riaan Venter.
'n Gehoortoestel is egter peperduur. Pienaar sê 'n enkele apparaat kos nagenoeg R64 000 en 'n kogleêre inplanting kos tussen R350 000 en R400 000. Dis geld wat min mense het en Pienaar sê hulle sal alles moontlik doen om die geld in te samel om klein Juan te help.
"'n Mens lyk dalk sterk, maar soms huil jy aan die binnekant," sê dié ma wat voltyds na haar kind omsien.
Juan is 'n vrolike en lewenslustige seuntjie. Hy het steeds die letsels van die brandwonde wat hy destyds opgedoen het en benodig ook heelwat spesialisaandag, onder meer dié van 'n arbeidsterapeut. Hy het voorheen spraakterapie ondergaan, maar Pienaar sê hulle het dit gestaak tot 'n besluit oor Juan se ore geneem is.
Die gesin sal na verwagting aanstaande week meer breedvoerige terugvoer kry oor 'n behandelingsplan vir klein Juan – en wat dit alles eindelik gaan kos.
Munisipale hoë wou eggenoot glo laat vermoor
Het julle klagtes teen die personeel se agterlosigheid geneem in 2014 by die Hospitaal?
Juan Venter, maar pa Pienaar?
The horrors in our hospitals due to negligence and incompetent sadistic cruel staff is beyond words. May this poor child grow up to greatness one day and testify to overcoming all this adversaries life has dealt him at such a tender age!
Ek stem saam met Magda. Het julle n eis teen die hospitaal ingesit en daai gelde kan dan aangewend word vir al die onkostes wat sekerlik indirekn gevolg is van hulle agterlosigheid.